“ส.ว.” ชง 9 แนวทางแก้วิกฤตรบ. ย้ำหนุนม็อบต่อสู้เพื่อพัฒนาปท. แต่ขอลด-ละ-เลิก สิ่งมิบังควร
“สมชาย แสวงการ” สมาชิกวุชง 9 แนวทางแก้วิกฤตรบ. ย้ำหนุนม็อบต่อสู้เพื่อพัฒนาปท. แต่ขอลด-ละ-เลิก สิ่งมิบังควร
“ส.ว.” ชง 9 แนวทางแก้วิกฤตรบ. ย้ำหนุนม็อบต่อสู้เพื่อพัฒนาปท. แต่ขอลด-ละ-เลิก สิ่งมิบังควร
26 ต.ค. 2563

นายสมชาย แสวงการ สมาชิกวุฒิสภา กล่าวในการประชุมรัฐสภาสมัยวิสามัญ ซึ่งเป็นประชุมร่วมกันของรัฐสภา เพื่ออภิปรายทั่วไป โดยไม่ลงมติ ตามรัฐธรรมนูญ มาตรา 165 ในวันนี้ (26 ต.ค.63) ว่า ขอเสนอแนวทางการแก้ไขปัญหาครั้งนี้ 9 ประการ ได้แก่
1.รัฐบาลต้องเลือกใช้มาตรการที่เหมาะสมในการแก้ไขปัญหาตามหลักนิติศาสตร์และรัฐศาสตร์
2.รัฐบาลต้องชี้แจงทำความเข้าใจต่อองค์กรระหว่างประเทศ
3.รัฐบาลต้องบริหารจัดการกับข่าวปลอมในเชิงรุกโดยทันที
4.ทุกฝ่ายต้องร่วมมือกันเสนอแนวทางในการปฏิรูปด้านต่างๆ ที่สร้างสรรค์ เพื่อขจัดความเหลื่อมล้ำ
5.การเปิดเวทีกลางให้ผู้ชุมนุมได้แสดงความคิดเห็นแทนการออกไปใช้ท้องถนน เช่น สนามกีฬา
6.การแก้ไขรัฐธรรมนูญตามข้อเท็จจริง โดยปราศจากการแทรกแซงจากฝ่ายใดๆ
7.การปฏิรูปสถาบันเป็นข้อเสนอสุดโต่ง
8.นายกฯ ยังไม่ควรลาออก เพราะไม่สามารถแก้ปัญหาได้ แต่หากจะลาออกหรือยุบสภาควรเร่งปฏิรูปด้านต่างๆ ที่ยังค้างอยู่ให้แล้วเสร็จโดยเร็ว
และ 9.หากดำเนินการตั้งแต่ข้อ 1-8 แล้วยังไม่สามารถแก้ไขปัญหาได้ ขอให้ใช้แนวทางการทำประชามติเพื่อรับฟังความคิดเห็นจากประชาชนอย่างกว้างขวาง
  “รัฐบาลต้องเลือกใช้ทั้งไม้นวม ไม้แข็ง และอ้อมกอด ที่ผ่านมาการใช้ไม้นวมและไม้แข็งเหมาะสมแล้ว แต่อาจจะใช้อ้อมกอดกับกลุ่มนิสิต นักศึกษา และนักเรียนน้อยไปจนบานปลายกระทบไปถึงในครอบครัว ต้องมีเวทีในการพบปะพูดคุยทำความเข้าใจกัน” นายสมชาย กล่าว
นายสมชาย กล่าวว่า ขอฝากไปยังนักเรียน นิสิต และนักศึกษาที่ร่วมชุมนุมอยู่ในขณะนี้ไม่มีอะไรที่สำเร็จภายในวันเดียว กรุงโรมไม่ได้สร้างเสร็จภายในวันเดียว ตนเองขอสนับสนุนการต่อสู้ครั้งนี้เพื่อนำไปสู่การพัฒนาประเทศและสร้างประเทศให้เกิดความแข็งแรง แต่ขอให้ลด ละ เลิกในสิ่งที่ไม่บังควร